Author: user
Company: MZV SR

Predkladacia správa

10. októbra 2005 zvolilo plénum 60. zasadania Valného zhromaždenia OSN Slovenskú republiku do funkcie nestáleho člena Bezpečnostnej rady OSN (BR OSN) na roky 2006-2007.
Vláda SR v tejto súvislosti na svojom zasadaní 14. 12. 2005 schválila materiál „Základný rámec pre pôsobenie Slovenskej republiky v Bezpečnostnej rade Organizácie Spojených národov v rokoch 2006 a 2007“. V prijatom uznesení č. 1008 sa ukladá ministrovi zahraničných vecí „predložiť na rokovanie vlády súhrnný materiál o pôsobení Slovenskej republiky v Bezpečnostnej rade Organizácie Spojených národov v rokoch 2006 a 2007 do 30. apríla 2008“.
Materiál „Vyhodnotenie pôsobenia Slovenskej republiky v Bezpečnostnej rade OSN v rokoch 2006 – 2007“ sa predkladá na základe tohto uznesenia. Jeho zámerom je zhodnotiť prípravu i pôsobenie SR v tejto historickej úlohe spolutvorcu medzinárodnej politiky na najvyššej multilaterálnej úrovni.
Samotný materiál sa venuje východiskám, základným cieľom a princípom SR v BR OSN, prioritám, ktoré SR v BR OSN sledovala a to z regionálneho i hodnotového hľadiska, predsedníctvu SR v BR OSN vo februári 2007 a popisuje tiež mechanizmus koordinácie a rozhodovania, ktorý bol vo vzťahu k BR OSN aplikovaný. Príloha materiálu obsahuje prehľad vývoja v jednotlivých krízových oblastiach ako aj pozície, ktoré SR počas rokovaní BR OSN zaujímala a informáciu o ďalších oblastiach činnosti, v ktorých sa SR ako nestály člen BR OSN angažovala (pomocné výbory, tematická diskusia k problematike reformy bezpečnostného sektora a.i.)
V materiály sa konštatuje, že vymedzené ciele a úlohy, ktoré si SR stanovila, boli v plnej miere dosiahnuté. SR získala kredit a rešpekt najmä ako krajina s principiálnymi ale vyváženými postojmi a ako krajina, ktorá dokáže svoje stanoviská komunikovať jasne a presvedčivo, ale zároveň je pripravená nezaťažene a objektívne viesť dialóg s ostatnými zainteresovanými partnermi v BR OSN i mimo nej. SR potvrdila, že je pripravená podieľať sa na zodpovednosti za budovanie a posilňovanie mieru a bezpečnosti vo svete.
SR zanechala v BR OSN konkrétne výsledky v podobe tém, ktoré iniciovala a rozpracovala i v podobe novej perspektívy riešenia problémov v agende BR OSN. Tento kredit bude potrebné v nadchádzajúcom období adekvátne využiť, rozvíjať a posilňovať, ako na pôde OSN, tak aj v ďalších medzinárodných organizáciách, najmä na posilnenie zastúpenia SR v ich jednotlivých orgánoch a inštitúciách (Rada pre ľudské práv, ECOSOC).
Slovenská diplomacia je odhodlaná cennú a unikátnu skúsenosť vyplývajúcu z nášho pôsobenia v BR OSN náležite využiť i pri ďalšom skvalitňovaní a zefektívňovaní našej zahraničnej služby a pôsobenia Slovenska vo svete v rôznych oblastiach: politickej, bezpečnostnej, ekonomickej i sociálnej.

Materiál má informatívny charakter, a preto nebol predmetom medzirezortného pripomienkového konania.
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.